Ljubljanan linna

Ljubljanan linna (sloveeniksi Ljubljanski grad) on keskiaikainen linna Slovenian pääkaupungissa Ljubljanassa. Historia Alueella on ollut asutusta pronssikaudelta lähtien ja varhaisin löydetty linna rakennettiin mäelle varhaiskeskiajalla. Nykyisen linnan rakennustyöt käynnisti Habsburgien hallitsijasuku vuonna 1485. Sitä ennen sen tieltä oli hävitetty paikalla sijainnut Spanheimin suvun linnoitus. Uuden linnan ensisijaisena tehtävänä oli torjua osmanien hyökkäykset ja miehittämisyritykset. Linna oli 1600- ja 1700-luvulla sotilassairaalana ja asevarastona. Myöhemmin itävaltalaiset alkoivat käyttää sitä vankilana. Vuonna 1905 linna päätyi Ljubljanan kunnan haltuun, joka käytti sitä kulttuuritarkoituksiin. Kun kunnassa oli asuntopulaa, linnaan rakennettiin myös asuntoja. Linnaan tehtiin myös kunnostussuunnitelmia, joista kuuluisimmaksi nousi arkkitehti Jože Plečnikin suunnitelma. Nuo suunnitelmat eivät kuitenkaan koskaan toteutuneet. Järjestelmällinen kunnostustyö linnassa aloitettiin vuoden 1963 jälkeen, jolloin viimeisetkin sen asukkaista muuttivat muualle kaupunkiin. Lähteet Aiheesta muualla Tietoa linnasta Ljubljana info Linnan kotisivut (englanniksi)